

Αρκαλοχώρι, 25/ 02 /2025

Προς: ΜΜΕ

**ΔΕΛΤΙΟ ΤΥΠΟΥ**

**Εκστρατεία ενημέρωσης και ευαισθητοποίησης από το Δήμο Μινώα Πεδιάδας και το Zero Stray Pawject για τις δωρεάν μαζικές στειρώσεις ζώων**

Με στόχο να ενισχυθεί το μήνυμα των δωρεάν στειρώσεων που θα ξεκινήσουν το επόμενο διάστημα στο Δήμο Μινώα Πεδιάδας, ο Δήμος σε συνεργασία με τη ΜΚΟ Zero Stray Pawject, προχώρησαν στη διανομή φυλλαδίων ενημερώνοντας για το πρόγραμμα που μπορεί να συμβάλλει στη μείωση του πληθυσμού των αδέσποτων ζώων.

Ο Δήμος Μινώα Πεδιάδας, σε συνεργασία με το Zero Stray Pawject και το Tieraerztepool / Arche Noah Crete, θα προσφέρουν δωρεάν ηλεκτρονική σήμανση και στείρωση σε ιδιοκτήτες που ανήκουν σε ευάλωτες ομάδες και σε κτηνοτρόφους για τα ποιμενικά τους, τον Μάρτιο. Στο πλαίσιο αυτό διανεμήθηκαν φυλλάδια στους πολίτες πόρτα -πόρτα, σε επιχειρήσεις αλλά και στους Διευθυντές των σχολείων ώστε να ευαισθητοποιηθεί ο γενικός πληθυσμός και η μαθητική κοινότητα του Δήμου και να διαδοθεί η σημαντική αυτή πληροφορία.

Επίσης τα φυλλάδια που εκτυπώθηκαν εστάλησαν από τον Δήμο σε όλους τους πολίτες μέσω των λογαριασμών ύδρευσης, ενημερώνοντάς με αυτό τον τρόπο για την υπεύθυνη ιδιοκτησία κατοικιδίων. Επιπλέον, ενημερώθηκαν ότι από την 1η Ιουλίου οι ιδιοκτήτες κατοικιδίων κινδυνεύουν με πρόστιμο 1.000 ευρώ εάν δεν συμμορφωθούν με τη στείρωση ή την εξέταση DNA του σκύλου τους και την καταχώρισή του στο Εθνικό Μητρώο Ζώων Συντροφιάς. Ο Δήμος, επίσης, τοποθέτησε αφίσες σχεδιασμένες από το Zero Stray Pawject και έστειλε SMS στους ιδιοκτήτες.

«Η φροντίδα των ζώων είναι ένδειξη πολιτισμού και κοινωνικής υπευθυνότητας. Με αυτή την πρωτοβουλία, στοχεύουμε όχι μόνο στην αντιμετώπιση του προβλήματος των αδέσποτων ζώων αλλά και στη στήριξη των συμπολιτών μας που δυσκολεύονται να ανταποκριθούν στη φροντίδα των τετράποδων φίλων τους. Η δράση αυτή αποτελεί ένα σημαντικό βήμα προς μια κοινωνία που σέβεται και προστατεύει τη ζωή σε κάθε της μορφή.

Ως εκ τούτου η συμμετοχή όλων είναι ζωτικής σημασίας. Με υπευθυνότητα και συνεργασία, μπορούμε να δημιουργήσουμε έναν καλύτερο κόσμο για τα ζώα και τους ανθρώπους», ανέφερε ο Δήμαρχος Μινώα πεδιάδας Βασίλης Κεγκέρογλου.

«Η αποστολή του Zero Stray Pawject είναι η πρόληψη της εγκατάλειψης και της ανεξέλεγκτης αναπαραγωγής. Συνεργαζόμαστε με Δήμους για να παρέχουμε δωρεάν ηλεκτρονική σήμανση και στείρωση σε ευάλωτες ομάδες και κτηνοτρόφους, όπως ορίζει ο νόμος και είμαστε ιδιαίτερα χαρούμενοι για τη συνεργασία μας με τον Δήμο Μινώα Πεδιάδας. Αυτό το πρόγραμμα θα επιτρέψει σε εκατοντάδες ιδιοκτήτες κατοικιδίων από ευάλωτες ομάδες και σε κτηνοτρόφους να συμμορφωθούν με τη νομοθεσία, να αποφύγουν το πρόστιμο των 1.000 ευρώ και να λάβουν δωρεάν φροντίδα, χάρη στη συνεργασία τριών οργανισμών», ανέφερε από την πλευρά του ο Σύμβουλος Εφαρμογής Προγράμματος της ΜΚΟ Zero Stray Pawject Hλίας Μπαγιουρούκης.

Υπενθυμίζεται ότι όσοι πολίτες διαμένουν εντός των διοικητικών ορίων του Δήμου Μινώα Πεδιάδας και ανήκουν στις παρακάτω ευαίσθητες και ευπαθείς κοινωνικές ομάδες:

☑️Άτομα με αναπηρία

☑️Πολύτεκνοι

☑️Τρίτεκνοι

☑️Μονογονεϊκές οικογένειες

☑️Άνεργοι

☑️Φοιτητές

☑️Διαβιούντες με το ελάχιστο εγγυημένο εισόδημα

☑️Κτηνοτρόφοι-ιδιοκτήτες ποιμνίων,

καλούνται μέχρι τις 10 Μαρτίου να έχουν υποβάλει την αίτηση τους ώστε να κριθούν δικαιούχοι του voucher στείρωσης (θα τηρηθεί σειρά προτεραιότητας). Για όλες τις λεπτομέρειες, τα δικαιολογητικά που χρειάζονται και για όποιες επιπλέον πληροφορίες χρειάζονται, οι ενδιαφερόμενοι μπορούν να επικοινωνούν στα εξής τηλέφωνα:

-Γιαλιαδάκης Κων/νος: 2891340334 e–mail: gialiadakis@minoapediadas.gr

-Δαγκωνάκη Αμαλία: 2891340319 e–mail: adagonaki@minoapediadas.gr